CELEX: 32016D2009
Language: et
Date: 2016-11-15 00:00:00
Title: Komisjoni rakendusotsus (EL) 2016/2009, 15. november 2016, millega kiidetakse heaks nodulaarse dermatiidi vastased liikmesriikide esitatud vaktsineerimisprogrammid (teatavaks tehtud numbri C(2016) 7219 all) (EMPs kohaldatav tekst )

17.11.2016   
            
            
               ET
            
            
               Euroopa Liidu Teataja
            
            
               L 310/66
            
         KOMISJONI RAKENDUSOTSUS (EL) 2016/2009,
   15. november 2016,
   millega kiidetakse heaks nodulaarse dermatiidi vastased liikmesriikide esitatud vaktsineerimisprogrammid
   
      
         (teatavaks tehtud numbri C(2016) 7219 all)
      
   
   (Ainult bulgaaria-, horvaatia- ja kreekakeelne tekst on autentsed)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
   võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
   võttes arvesse nõukogu 17. detsembri 1992. aasta direktiivi 92/119/EMÜ, millega kehtestatakse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega, (3) eriti selle artikli 19 lõike 1 punkti a, lõike 3 punkti a ja lõiget 6,
   ning arvestades järgmist:
   
               (1)
            
            
               Nodulaarne dermatiit on väga nakkav peamiselt vektororganismide kaudu leviv veiste viirushaigus, mis tekitab suurt kahju ning võib laialdaselt levida, eriti elusloomade ja nakatunud loomadelt saadud toodete kaudu.
            
         
               (2)
            
            
               Direktiivis 92/119/EMÜ sätestatakse üldmeetmed teatavate loomahaiguste tõrjeks. Nende hulka kuuluvad meetmed, mida tuleb võtta loomakasvatusettevõttes nodulaarse dermatiidi kahtluse korral ja juhul, kui haiguse esinemine on leidnud kinnitust, meetmed, mida tuleb võtta piirangutsoonides, ning muud täiendavad meetmed haiguse tõrjeks. Kõnealuste meetmetega nähakse nodulaarse dermatiidi puhangu korral muude tõrjemeetmete täiendusena ette ka erakorraline vaktsineerimine, kui selle on heaks kiitnud komisjon.
            
         
               (3)
            
            
               Komisjoni rakendusotsustega (EL) 2015/2055 (4) ja (EL) 2016/1183 (5) on ette nähtud, et Kreeka ja Bulgaaria võivad korraldada majandites peetavate veiste erakorralise vaktsineerimise vaktsineerimistsoonis, nagu see on sätestatud kummagi kõnealuse rakendusotsuse I lisas. Arvestades nodulaarse dermatiidi praegust epidemioloogilist olukorda, teavitas Horvaatia, kelle jaoks nodulaarse dermatiidi esinemine piirkonnas kujutab vahetut ohtu, komisjoni oma kavatsusest algatada nodulaarse dermatiidi vastane vaktsineerimiskampaania 8. augustil 2016.
            
         
               (4)
            
            
               Vastavalt Euroopa Toiduohutusameti 29. juulil 2016 vastu võetud kiireloomulistele nõuannetele nodulaarse dermatiidi kohta (6) on haiguse leviku takistamise kõige tulemuslikumaks viisiks nodulaarse dermatiidi vastane vaktsineerimine. Selleks et saavutada eespool kirjeldatud tulemus, tuleb nodulaarse dermatiidi levikust ohustatud piirkondades või nodulaarsest dermatiidist mõjutatud piirkondades haiguspuhangute miinimumini viimiseks vaktsineerida kogu haigusele vastuvõtlik populatsioon ning saavutada kõrge vaktsineerituse tase nii loomade kui põllumajandusettevõtete tasandil.
            
         
               (5)
            
            
               Selguse ja lihtsuse huvides tuleks käesoleva otsusega ette näha Kreeka ja Bulgaaria vaktsineerimisprogrammide heakskiitmine, mis on praegu hõlmatud vastavalt rakendusotsustega (EL) 2015/2055 ja (EL) 2016/1183. Lisaks tuleks heaks kiita Horvaatia esitatud vaktsineerimisprogramm. Praegu rakendusotsustega (EL) 2015/2055 ja (EL) 2016/1183 hõlmatud Kreeka ja Bulgaaria vaktsineerimisprogrammid ning Horvaatia esitatud vaktsineerimisprogramm vastavad komisjoni rakendusotsuse (EL) 2016/2008 (7) (milles käsitletakse loomatervishoiualaseid tõrjemeetmeid seoses nodulaarse dermatiidiga teatavates liikmesriikides) II lisas sätestatud nodulaarse dermatiidi vastu vaktsineerimise programmi miinimumnõuetele.
            
         
               (6)
            
            
               Edu saavutamiseks tuleks nodulaarse dermatiidi vastast vaktsineerimisprogrammi koos muude tõrjemeetmetega rakendada mitmel järjestikusel aastal, et tagada kogu haigusele vastuvõtliku populatsiooni immuniseerimine piisavaks ajaks.
            
         
               (7)
            
            
               Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Nodulaarse dermatiidi vastaste vaktsineerimisprogrammide heakskiitmine
   Lisas loetletud nodulaarse dermatiidi vastased vaktsineerimisprogrammid on heaks kiidetud.
   Artikkel 2
   Kohaldamine
   Käesolevat otsust kohaldatakse kuni 31. detsembrini 2019.
   Artikkel 3
   Adressaadid
   Käesolev otsus on adresseeritud Bulgaaria Vabariigile, Kreeka Vabariigile ja Horvaatia Vabariigile.
   
      Brüssel, 15. november 2016
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 395, 30.12.1989, lk 13.
   
      (2)  EÜT L 224, 18.8.1990, lk 29.
   
      (3)  EÜT L 62, 15.3.1993, lk 69.
   
      (4)  Komisjoni 10. novembri 2015. aasta rakendusotsus (EL) 2015/2055, milles sätestatakse tingimused veiste nodulaarse dermatiidi vastase erakorralise vaktsineerimise kava kehtestamiseks Kreekas ja millega muudetakse rakendusotsust (EL) 2015/1500 (ELT L 300, 17.11.2015, lk 31).
   
      (5)  Komisjoni rakendusotsus (EL) 2016/1183, 14. juuli 2016, millega kiidetakse heaks veiste erakorraline vaktsineerimine nodulaarse dermatiidi vastu Bulgaarias ja millega muudetakse rakendusotsuse (EL) 2016/645 lisa (ELT L 195, 20.7.2016, lk 75).
   
      (6)  EFSA Journal 2016; 14(8):4573 [27 lk].
   
      (7)  Komisjoni 15. novembri 2016. aasta rakendusotsus (EL) 2016/2008, milles käsitletakse loomatervishoiualaseid tõrjemeetmeid seoses nodulaarse dermatiidiga teatavates liikmesriikides (vt käesoleva Euroopa Liidu Teataja lk 51).
   
      LISA
      
                  —
               
               
                  Kreeka esitatud vaktsineerimisprogramm.
               
            
                  —
               
               
                  Bulgaaria esitatud vaktsineerimisprogramm.
               
            
                  —
               
               
                  Horvaatia esitatud vaktsineerimisprogramm.